Fl-iskola Medja tan-Naxxar, Kulleġġ Marija Reġina, saret it-tnedija ta’ żewġ antoloġiji ġodda ta’ novelli bil-Malti. L-antoloġiji bl-isem ta’ “Arja Friska 1: Ġabra ta’ Stejjer” u “Arja Friska 2: Ġabra ta’ Stejjer” huma maħsuba għall-istudenti fl-ewwel u t-tieni sena tas-sekondarja. Il-kotba, madankollu, jistgħu jinxtraw ukoll minn skejjel oħra u mill-pubbliku mill-ħwienet ewlenin tal-kotba. Fi stqarrija l-Ministeru tal-Edukazzjoni qal li l-ħtieġa li jkun hemm antoloġiji ta’ novelli li jieħdu gost jaqrawha l-istudenti tal-iskejjel sekondarji kienet ilha tinħass fid-Dipartiment tal-Malti. Minkejja l-għadd ġmielu ta’ pubblikazzjonjiet li joħorġu kull sena, meta wieħed idur u jara x’joffri s-suq Malti, jibqa’ skantat kif novelli mmirati għal din l-udjenza huma daqshekk skarsi. Għalhekk id-Dipartiment tat-Tmexxija tal-Kurrikulu tal-Ministeru tal-Edukazzjoni u x-Xogħol għoġbu jaħtar bord ta’ edukaturi biex jiġbru antoloġiji ta’ novelli ppubblikati. Il-Bord kien magħmul minn membri mid-Dipartiment tal-Kurrikulu, il-Fakultà tal-Edukazzjoni, il-Kunsill Nazzjonali tal-Ktieb, il-Kunsill Nazzjonali tal-Ilsien Malti u għadd ta’ għalliema tal-Malti. Għal din it-tnedija kienu preżenti l-Ministru tal-Edukazzjoni u x-Xogħol, is-Sur Evarist Bartolo, id-Direttur Ġenerali tad-Direttorat tal-Kwalità u Standards fl-Edukazzjoni, is-Sur Ian Mifsud, kif ukoll id-Direttur tat-Tmexxija tal-Kurrikulu, is-Sur Gaetano Bugeja.